정조 7년
癸卯九月二十日卯時。上御誠正閣。大臣備局堂上引見入侍時。領議政鄭存謙。知中樞府事具善復。行司直李命植。江華留守金魯鎭。右參贊鄭昌聖。禮曹判書徐有隣。刑曹判書鄭一祥。行副司直嚴璹。漢城左尹李柱國。行副司直李敬懋徐有大。禮曹參判趙時俊。執義洪文泳。司諫兪彦脩。掌令洪宗藎。持平洪秉益李泰永。獻納申致權。校理沈基泰。行左承旨李漢豐。假注書朴能源。事變假注書沈銖。記事官李崑秀尹行任。以次進伏訖。存謙進前曰。連日動駕之餘。伏未審。聖體。若何。上曰。別無所損矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。試官承牌諸員皆進乎。存謙曰。未及皆進矣。上曰。催促。可也。存謙曰。誕辰陳賀。自是朝家應行之典禮。而聖志撝謙。群情抑鬱。伏願亟賜兪音。以副擧國顒祝之情焉。有隣曰。列聖朝應行之典。恐不可已也。上曰。不必循例而爲之矣。存謙曰。今番使行。皇帝寵之以詩。使行還後。當有謝恩使。而節使之行不遠。節使之兼行謝恩。似或便宜。而領府事之意以爲。節使外宜有別使云。徐判府事之意亦然矣。上曰。他大臣之意。何如。存謙曰。此事爛議諸大臣。然後可以決定矣。上曰。自有已行之前例。冬至使行前。以別使決定治行好矣。存謙曰。彼國於我朝。待以曠絶之盛禮。謝恩使恐不可不汲汲治送矣。上曰。諸備堂之意。何如。善復曰。皇帝賜詩。自古所無之典。別使之行。卽速治送似好。而今番使行還來之前。恐未及發行矣。上曰。領府事必知此等事例。試往問議後。別使趁速差送。可也。上曰。謝恩單使。雖是不可已之事。而與卽使之行相値。則殊非別使治送之意。當於節使拜表之前。汲汲治送。可也。存謙曰。彼國之許多恩典。今未及詳知。而使行先來。當在晦前云。姑俟其還。恐合事宜矣。上曰。謝恩單使浮費。與節使之行。別無增損乎。存謙曰。浮費則別無增損矣。上曰。取考戊戌謄錄。有司堂上。今日問議于諸大臣以來。可也。命植曰。驛馬待令。恐或未及矣。存謙曰。驛馬兩西之所當責應。預爲。分付。似好矣。上曰。有司堂上有不來者耶。命植曰。徐浩修不來。而金華鎭則有病云矣。上曰。雖有身病。暫爲行還。可也。仍下敎曰。摠戎使入來乎。敬懋曰。入來矣。上曰。何日科場冒入者。辨別虛實乎。敬懋曰。河東金星五爲名人。奸狀現發。故更爲査實。則此是衛將行賂而然矣。上曰。禁將於此等事。嚴明究覈。不顧顔私。甚可尙矣。存謙曰。科場冒入。有關後弊。不可不嚴査處之矣。一祥曰。其中趙學順爲名人。極涉殊常。固當覈實治之矣。上曰。此不可置人於䵝昧之科。且表性之人。不足深誅。査實草記後。下本道監營治之。可也。存謙曰。此平安監司李性源災實分等狀啓也。江界一邑。置之尤甚。寧邊等二十一邑。置之之次。平壤等二十邑。置之稍實。仍以爲尤甚邑尤甚面里賑濟之策。及今預講。然後方可無渙散之慮。之次邑尤甚面里。與尤甚邑尤甚面里。別無異同。而昨年是豐歲。閭里之間。尙有餘儲。姑不可輕議開賑。當與列邑守宰。往復消詳。民間形勢。轉或遑急。而營邑事力。有不可私自措劃者。則追後狀聞計料。後錄諸條。請令廟堂稟處。分付矣。其一。尤甚邑尤甚面里新還。限三分一。以相當精實穀。準折代捧。待明秋還作本色。之次邑尤甚面里。限四分一代捧事也。其一。舊還磨鍊二萬石。同時竝督。誠有所不忍。尤甚一邑。全數停退。之次邑。尤甚面里。折半停退事也。其一。推奴徵債。限明秋防塞事也。其一。尤甚邑京外徒流。限明年勿定配所事也。分等依狀請施行。新還代捧事。所請稍過。分數尤甚邑尤甚面里。限四分一。之次邑尤甚面里。限五分一。以相當精實穀。準折代捧。待明秋還作本色。舊還停退事。本道年事。雖曰差勝。猶違初料。災邑民情。不可不念。尤甚邑則特許全數停退。之次邑則有難一例許施。使之分排準捧。推奴徵債防塞事。尤甚邑。勿定配所事。竝依狀請施行之意。分付。何如。上曰。依爲之。新還代捧舊還停退事。依狀請許施。可也。出擧條存謙曰。此平安監司李性源狀啓也。以爲平壤城操。今雖當次。而本道農形。未免告歉。五邑軍民之裹糧留連。有主客俱困之慮。城操停止事。請令廟堂稟處矣。本道兵營操鍊。旣命停止。城操亦爲一體停止事。分付。何如。上曰。依爲之。出擧條存謙曰。前因副校理李泰永疏論順天府外四面民人所受左水營還穀越海輸納之弊。令道臣商確便否。狀聞之意覆奏。分付矣。卽見全羅監司趙時偉狀啓。則枚擧閫邑牒報。以爲左水使孫相龍所報。則歸重於軍餉。不欲移捧於外倉。地方官李惠祚所報。則曲循民情。必欲捧留於外倉者。俱有所據。臣意則從民願。捧置於附近倉舍。實合事宜。而栗倉旣皆頹圮。末由積置。濟民倉果皆完固。可合儲積。自今年爲始。外四面民人之還穀。移捧於濟民倉。而栗倉監色。移之於濟民倉。以省員役加出之弊。令廟堂稟處爲辭矣。順天外四面還上。每於冬節。越海輸納於營倉者。果是痼弊。該水使之難於捧留外倉者。雖不無所據。而外四面營還之移捧栗倉。旣有已行之前例。今雖捧留栗倉。不過爲仍舊貫也。栗倉今旣頹圮。濟民倉果爲完固。而今則無儲穀之事。乃是空倉。外四面營還。捧留於濟民倉。栗倉監色。移之於濟民倉。則旣省倉舍。修葺之費。亦無監色加出之弊。永除遐氓涉海之苦。事甚便宜。應旨之疏。旣陳其弊。按道之臣。備陳民情。依狀請便宜許施之意。分付。何如。上曰。依爲之。曾經完伯之人。各陳所見。可也。魯鎭曰。臣之在本營時。稔聞順天外四面民人納糴越海之弊。而遞歸已多年所。未知其間民弊之至於此極。然濟民倉移捧之請。似無拘掣之端矣。有隣曰。順天民之受水營糴弊者。合爲八面。而完伯之只以折半四面。移捧外倉爲請者。出於重軍餉。恤民瘼。兩相便宜之意。且濟民倉。極其廣闊。又爲完固。捧留此處。尤合事宜矣。一祥曰。臣則在藩未久。順天府水營還穀。未及聞知。而民弊果如道啓。則移捧濟民倉。似爲便宜矣。上曰。曾經水使之人。亦陳所見。可也。敬懋曰。臣之曾經湖左水使。已過二十餘年。今不可領會便否仰對矣。上曰。其時京試官。必詳知之。進奏。可也。泰永曰。順天地方五十八面。而其中八面。則以近於水營之故。全付水營之糶糴。而八面中四面。隔以海港。每當收納之時。則必有涉險之勞。故民人輩私聚財力。設倉於栗島面。以爲輸置之地。此所謂栗倉也。其時水使。亦從民願。數年行之矣。近年以來。栗倉漸至空棄。穀物依舊移捧。民間痼弊。又復如前。將至渙散之境。聞臣以侍從。奉命南下。遮路來訴。必欲仰聞於朝矣。水營還穀。厥數太多。民固不勝其弊。而軍餉至重。似難擧論。至於涉海輸納之弊。則不可不從便變通。若曲循民情。使之捧留外倉。則實爲莫大之惠矣。上曰。依爲之。竝與京試官所奏。出擧條。可也。出擧條存謙曰。此時守令之一日曠官。誠爲可悶。差使員上來守令。三明自當下去。而科時上京守令。卽令催促下送。何如。上曰。赴擧守令及差使員上來守令。竝令今日內下送後。草記。可也。出擧條存謙曰。長生殿內外黃腸板斫取年限。原春道則五年一次。全羅道則十年一次。而年限已過。所當發遣郞廳。依例擧行。而第兩道今年穡事俱歉。待年豊擧行。何如。上曰。依爲之。出擧條存謙曰。洪良浩疏中。車制甓法。姑勿送三軍門所屬。令上使軍官解事者。知來似好矣。善復曰。此與獨輪車之制。相似矣。上曰。向日御營車制。何如。柱國曰。此則乃所謂大板城者矣。上曰。年少武弁。見知此等制樣好矣。存謙曰。向日判尹所奏帽稅事。更爲問之。則皮雜物一節。似不能無弊。下詢譯院市署提調。處之。何如。上曰。提調所見。何如。昌聖曰。聞禮判之言。非皮雜物。則廛人全無所利云矣。上曰。銀子外雜物貨亦入乎。有隣曰。雜物貨多入。而皮物則尤有弊焉。若除皮字。以雜物爲名色。則似好矣。上曰。詳問民情。譯院更爲停當以奏。可也。存謙曰。東萊蔘卜定。前頭必有弊。且今度支轉儲不豊。誠可悶矣。上曰。若信使非久入去。則必有狼狽之患。預申飭儲置。以備來頭需用好矣。魯鎭曰。本府都試。每年設行。而其中勸武軍官。設置已久。獨未許赴。名以勸武。未免斑駁。事係科試。有難擅便。一體許赴。恐亦爲慰悅激勸之道。故敢此仰達矣。上曰。依爲之。出擧條有隣曰。卽見元陵陵官報狀。則連日摘奸。莎草無頉。待解凍後。更加修補。似好矣。上曰。依此爲之。可也。有隣曰。臣待罪度支時。訓局兼料草記。今年條以後。謹依批旨。已爲商確稟處矣。至於未劃送二年條。所當依草記擧行。而未承下敎。故敢此仰達矣。上曰。依爲之。出擧條敬懋曰。禁衛中軍有闕之代。以前北兵使李鼎炳差下。何如。善復曰。李達洙金海柱。俱合此任矣。敬懋曰。金海柱。方在罪勘中矣。上曰。以何事被罪乎。向來嶺南御史。必詳知之矣。基泰曰。臣之所査出者。卽壬寅條文書。而金海柱遞歸。旣在壬寅前。則海柱之被罪。誠冤矣。而海柱之遲晩納供。誠是異事。臣近始聞知。取考兵曹所在各道閫帥差除案。則壬寅水使。卽具敍五也。臣欲一番首實而未及焉。誠甚惶恐。而以敍五改付標。何如。上曰。今何可改付標耶。置之。可也。其時所査出者。何樣頉耶。基泰曰。該色吏之私反作故書啓。以色吏幻弄懸奏矣。上曰。金海柱罪名蕩滌可也。存謙曰。右捕將李昌運。病難察任云。捕將之任許遞。何如。上曰。依爲之。出擧條存謙曰。金吾聞多滯囚。在外禁堂許遞。兵曹參判柳義養。金吾之任。竝姑許遞。何如。上曰。依爲之。出擧條存謙曰。嶺東九郡北道南關。失稔孔慘。民情遑急。或轉而之他云。蓋兩道之民。土着不固。輕於移徙。先事懷綏之道。專係分憂之臣。各別安集。俾無一民流散之弊事。不容遲待。年分之狀。爲先以令申之意。分付該道道臣。使之另飭災邑守令。何如。上曰。依爲之。出擧條上曰。熊患近復。如何。而間有捕捉者耶。善復曰。近日所捉。爲五箇云矣。上曰。禁營亦有所捉耶。敬懋曰。獵捉之際。慮有民弊。故姑未發捉矣。存謙曰。熊患之尙不止息。此甚可悶矣。存謙曰。今番盛京禮部咨文出來。當有謝恩之擧。此與循例謝恩有異。不可順付於節行謝恩使。分付該曹。卽爲差出。何如。上曰。依爲之。出擧條仍命書傳敎曰。政官牌招開政。謝恩使。今日政差出。又命書傳敎曰。吏曹參判前望單子入之。待下批牌招。同參政事。又命書榻敎曰。大司憲金履素。更爲牌招。又命書榻敎曰。行司直鄭好仁上疏還給。上曰。大諫疏草見之乎。存謙曰。未及見之矣。上曰。以一臺諫。直請大臣極律。未有前例。亦關後弊。先朝禁令。不啻丁寧。則何敢遽請追律。此於頃年徐郁修處分。可見予意矣。仍下敎曰。此疏何承旨捧入乎。不可無處分矣。又下敎曰。先朝己巳年日記及徐郁修處分時日記。竝爲考入。上曰。銓郞復古後。百弊俱生。蓋一經此任之後。卽升應敎。旋爲承旨。此路一開。適足增紛更之弊。誠甚悶然。存謙曰。伊時新定之初。冀有一分之效。而害反如是。誠可歎也。上曰。其流之弊。不可勝言。曾聞古之居是職者。積有年所。然後方爲遷轉矣。今則不然。纔經旬月。輒多遷官。此流弊之所以至於此極也。上曰。大司憲牌去來催促。可也。又下敎曰。臺諫出去政廳以啓。上命大臣備局堂上先退。仍命退。諸臣以次退出